የመላው አማራ ክልል ስፖርታዊ ውድድርን በወልድያ ለማካሄድ ዝግጅቱ ተጠናቅቋል፡፡
ሰባተኛው መላው የአማራ ክልል ስፖርታዊ ውድድር በሰሜን ወሎ ዞን ወልድያ ከተማ አስተዳደር ይደረጋል፡፡ ስፖርታዊ ውድድሩ የሚካሄደው ‹‹ስፖርታዊ ጨዋነትን ማስፈን የሁሉም ስፖርት ወዳድ ኃላፊነት ነው›› በሚል መሪ ሐሳብ ነው፡፡ በየሁለት ዓመታት ልዩነት የሚደረገው የመላው የአማራ ክልል ስፖርታዊ ውድድር ዘንድሮ ለሰባተኛ ጊዜ ሲቀጥል ከሦስት ሺህ በላይ ስፖርተኞች ይታደሙበታል ተብሎ ይጠበቃል፡፡ስፖርታዊ ውድድሩን ለማዘጋጀት የተደረገውን ቅድመ ዝግጅት በተመለከተ ለአብመድ መረጃ የሰጡት የሰሜን ወሎ ዞን ስፖርት መምሪያ ኃላፊ ሙላት ዓለሙ “ቅድመ ዝግጅቱን አጠናቀን እንግዶቻችንን የመቀበል ሥራ ብቻ ይቀረናል” ብለዋል፡፡ስፖርታዊ ውድድሩ በሠላም ተጀምሮ እንዲጠናቀቅ ከሚመለከታቸው የፀጥታ አካላትና ከኅብረተሰቡ ጋር ቅንጅት እንደተፈጠረም ገልጸዋል፡፡ ስፖርቱ የክልሉን ሕዝቦች በአንድ ላይ የሚያገናኝ ስለሆነ ለከተማዋ መልካም አጋጣሚ በመሆኑ ለውድድሩ የሚሆን በቂ ዝግጅት መደረጉን ኃላፊው ተናግረዋል፡፡በአማራ ክልል ስፖርት ኮሚሽን የሕዝብ ግንኙነት ባለሙያው አቶ አብዮት መኩሪያው መላው የአማራ ክልል ስፖርታዊ ውድድር ከየካቲት 24 እስከ መጋቢት 8/2012 ዓ.ም እንደሚካሄድ ገልጸዋል፡፡ በውድድሩ ሁሉም ዞኖች፣ ብሔረሰብ አስተዳደሮችና ከተማ አስተዳደሮች የተውጣጡ የስፖርት ልዑካን ይሳተፋሉ ተብሎ እንደሚጠበቅም አቶ አብዮት ተናግረዋል፡፡ውድድሩ በ20 የስፖርት ዓይነቶች ይካሄዳል፡፡ የውኃ ዋና ስፖርት በኮምቦልቻ፣ የባድሜንተን ስፖርት ደግሞ በባሕር ዳር ከተማ አስተዳደሮች ሲካሄዱ ቀሪ 18 የውድድር ዓይነቶች በወልድያ ከተማ እንደሚካሄዱ ታውቋል፡፡ በየሁለት ዓመታት ልዩነት የሚካሄደው የመላው አማራ ክልል ስፖርታዊ ውድድር የክልሉን ሕዝቦች በአንድ መድረክ በማገናኘት፣ የተሻሉ ተወዳደሪዎችን ለማስመረጥ፣ የተጫዋቾችን ብቃት ለመፈተሽና የዞንና የከተማ አስተዳደሮችን ዝግጅት ለመገምገም ያለመ ነው ተብሏል፡፡ዘጋቢ፡-ታርቆ ክንዴ